Rebeka Põldsam, Kaasaegse Kunsti Eesti Keskus: Jaanus Samma näitus “NSFW. Esimehe lugu” esitab nüüdisaegse kunsti formaadis loo Nõukogude Liidu poliitikast üksikisiku seisukohast ühe juhtumi põhjal. ENSV edutas tippu Eesti vabariigis vaese poisina sündinud noormehe. Ta oli II maailmasõja ajal värvatud kommunistide poolele, kes lõpuks sõjas võitjateks kuulutati, kuid selliseid patriootlikud eestlased eriti ei austanud. Nõukogude võim aga eelistas veterane, kes olid nende võimu teeninud ning nii sai vähese haridusega noormehest kiirest küllalt edukas kolhoosi esimees. Hoolimata teenetest ja edust riigitööpostil, saadeti Esimehena tuntud mees 1960. aastate keskpaigas homoseksuaalse tegevuse pärast vangi. Ta kaotas vangistusega kogu senise elu – ühiskondliku positsiooni, töö ja võõrandus ka perest. Tänapäeval peame sellist kohtlemist represseerimiseks seksuaalse orientatsiooni alusel. Dissidente lavastati tihtilugu homoseksuaalideks, et neid rohkem alandada ja leida lihtsamini seletatav põhjus, miks neid vangi panna.

Samal teemal Repliik ENDINE MUUSEUMIJUHT: geinäitus ei sobi okupatsioonide muuseumisse Videotest, fotodest, ruumiinstallatsioonist ja arhiivimaterjalidest koosnev näitus toob esile nõukogude perioodi tagakiusamiste grotesksuse, kus riigivõim kontrollis ka inimeste intiimsfääri. Esimehe lugu on üks osa okupatsioonide ajaloost, millest pole seni eriti kõneldud. On ju vabas maailmas täiesti normaalne rääkida vabalt ajaloosündmustest ning neist tulevikuks ja oleviku mõtestamiseks õppida. Kuigi Eestis käib praegu sõnasõda konservatiivsete marurahvuslaste ja kõigi teiste vahel, ei tasu unustada, et Eesti on liberaalne sõnavabaduse kants, kus elavad ka haritlased ja ettevõtjad, uudishimulikud inimesed, kes on avatud ajaloo terviklikumale pildile, kui seni on jõutud läbi uurida, ent mis pole olemata olnud.